風箏歌
作者：田錫
朝代：宋

paragraphs: 白蘋洲暖春風生，畫樓檻上銀箏鳴。
鏗鏘節奏急復慢，空中一部天樂聲。
三十六宮深窈窕，繡楣藻井光相照。
十三弦上千般聲，朝靄微吟暮煙嘯。
夜來親向月中聞，繁音錯節何紛紜。
碎如鸞鈴與珂珮，巫山隊仗迎湘君。
晚來金屋愁微雨，風細箏聲不全舉。
依希嬪妾怕人知，啾啾切切私相語。
洪纖斷續何所拘，鳳凰著對飛鸞孤。
梧桐枝邊泊未穩，琅玕島上鳴相呼。
有時主奏俄中絕，宮商斗頓如刀截。
杏花露重鴛鴦寒，空見如霜滿庭月。
有時半日全無風，一一暮天樓閣紅。
唯聞鳥雀啄弦上，暖珠寒玉何玲瓏。
清音朝朝與暮暮，誤聲不管周郎顧。
祗嫌雅鄭交奏時，寶鐸丁冬闇相妬。